Әл-Фараби атындағы Қазақ

 ұлттық университеті
 ЖОО-ға дейінгі білім беру факультеті
 ЖОО-ға дейінгі дайындық кафедрасы

 аға оқытушы Наралиева Р.Т.

Қазақ тілін шет тілі ретінде оқыту әдістемесінің сапасын арттырудың ерекшеліктері: тәжірибе, ізденіс және инновация

 Қазақ тілін шет тілі ретінде оқыту үдерісінде басты мақсат – тіл үйренушіге өзі оқып-меңгеріп жатқан тілде өз ойын әрбір деңгейге сай жеткізе білу дәрежесін игерту. Қазақ тілін өзгетілді дәрісханада оқыту барысында біздің, ұстаздардың, басты назарымызда тіл үйренушінің сұранысы мен талабына сай құрылған оқытудың прагматикасы болуы керек. Қазақ тілін оқыту әдіс-тәсілі кез келген жастағы адамға: жас балаға да, ересек кісіге де және кез келген мамандық иесіне қол жетерліктей болуы қажет. Грамматиканы таза лингвистикалық жағынан емес, функциональдық-семантикалық жағынан өзгетілді дәрісханаға бейімдеп ұсыну - қазақ тілі грамматикасын прагматикалық тұрғыдан оңтайлап оқыту әдістемесі қолдану қажет. Әлемдік тілді оқытудың озық үлгілерінің бірі – халықаралық ағылшын тілін оқытатын EF мектебінің Efekta™ System жүйесінің деңгейлеп оқыту жүйесіне сүйене отырып, қазақ тілін шет тілі ретінде оқыту жүйесін ұйымдастыру кезегі – ең басты заманауи мәселе. Қазақ тілін 8 деңгейге бөліп оқыту: нөлдік деңгей – қазақ тілін мүлдем білмейтін немесе өте төмен дәрежеде білетін тіл үйренушілерге арналған. Лексикалық минимум 300-350-дей сөз. Грамматикалық минимум – фонетика – әріп пен дыбыс, лексика – күнкөрістік тілдік жағдаятқа өте қажетті 300-350 сөз. Қазақ тілін шет тілі ретінде оқыту әдістемесін Отандық білім беру жүйесінде әлемдік тіл үйрету бағдарламасына: *EF Efekta™ System жүйесіне және корей, түрік тілдерінің прагматикалық тұрғыдан грамматиканы оңтайлап оқыту бағытына* сәйкестендіріп, нөльдік деңгейден бастап оқыту үдерісін енгізу және прагматикалық тұрғыдан грамматиканы өзге тілді дәрісханаға оңтайлап оқыту әдістемесі тіл үйренушінің сұранысы мен қазіргі заман талабына сай тиімді инновациялық басымдықпен ұйымдастырылады. Мысалы, тілдік деңгейлерді сегіз деңгейге бөліп оқыту жүйесінде - нөлдік – О деңгейден бастап оқыту қарастырылады. Нөлдік деңгей – қазақ тілін мүлдем білмейтін немесе сөздік қоры өте аз тіл үйренушілерге арналады. Бұл деңгей тіл үйренушіге өзгетілді ортада күнкөріске керек 300-350 сөз бен сөз тіркестерін, жалаң, толымсыз жай сөйлемдерді меңгертуді мақсат етеді. Өте қажетті тілдік жағдаяттарға оңтайлап, көлемі өте шағын, тілдік құрылымы қарапайым диалогтер ұсынылады. «Если американцы считают, что для обучения английского языка достаточно знать 500 слов, то мы считаем, что чтобы владеть казахским языком достаточно 300 слов, потому что это связано с аглюнитивной структурой казахского языка» [1,6]. Қарапайым – А1 деңгейінде 550-750 тілдік бірлік қамтылуы тиіс. Әртүрлі тілдік жағдаятқа құрылған шағын, шағындау диалогтер беріледі. Базалық– А2 деңгейінде тіл үйренуші 1000-1200 тілдік бірлікті меңгеруі шарт. Әртүрлі тілдік жағдаятқа құрылған көлемі орташа диалогтер, толымсыз, бірақ күрделілеу жай сөйлемдері және жалаң құрмалас сөйлемдері бар мәтіндер мен тілдің төрт аспектісін меңгертуге арналған жаттығулар ұсынылады.

 Халықаралық ағылшын тілінің Солтүстік американдық нұсқасын меңгертуге бағытталған TOFEL жүйесінде тіл үйренушіге әрбір деңгейде айтылым бойынша – 60, жазылым бойынша – 20 жаттығу жұмыстары ұсынылады, сабақта негізгі басымдық айтылым аспектісіне беріліп ұйымдастырылады. Сонымен қатар әлемдік тіл мектептерінде әрбір деңгейді іштей екі немесе үш сатыға бөліп, тіл үйренушілерге сатылай оқыту әдістемесі бойынша білім беру жүйесі де қалыптасқан. Мысалы, нөлдік деңгейде – дыбыстарды дұрыс айтып, сол дыбыстардың шартты таңбасы – әріптерді дұрыс жазуға баулып, ал грамматикаға көңіл аудармай, сатыға бөлмей, тек айтылым мен тыңдалым аспектісін меңгерту жүйесі қарастырылса, ал А деңгейін іштей жіктеп үш сатыға бөліп оқыту әдістемесі сараланған. Сатылап оқыту жүйесі «жеңілден – күрделіге, оңайдан – қиынға» қағидасы бойынша тіл үйретуді мақсат етеді. Әрбір бастапқы тілдік деңгейлік курстар аптасына 36-24 сағат көлемінде 12 аптаға негізделіп ұйымдастырылады. Оқу апталары да іштей тілдік сатыларға сәйкес жүйеленіп бөлінеді де, әрбір үш апта бір сатыны қамтуға негізделеді. Тілдік деңгейлердің А1 деңгейін іштей сатылау жүйесін кестелік сызбасына көңіл аударайық.

А1 деңгейінде тіл үйренушіге қажеттілік модалін, көмек сұрай білу, жөн сұрай білумен қатар, қазақ тілінің граммаиткасын әліппесін – бастапқы базасын үйретуде негізінен прагматикалық тұрғыдан грамматиканы оңтайлап ұсыну әдісі кез келген тіл үйренушіге оқыту үдерісін қолжетімді етеді. Септік жалғауларын оқытқанда, септіктерді семантикалық-функционалдық жағын меңгерткен абзал. Мысалы, ілік септігі тілдік қолданыста иелік немесе бір заттың екінші затқа қатыстық мәнін білдіреді.

Ілік септігі тілдік қолданыста иелік мәнді немесе бір заттың екінші затқа қатысын білдіреді.

Ескерту. Ілік септікті сөз әрқашанда тәуелдік жалғаулы сөзбен тіркесіп жұмсалады.

* ***Иелік мәні ( меншіктік мағынасы):***

Менің бөлмем

Сенің кітабың

Сіздің қаламыңыз

Оның сөмкесі

***Туыстық қатыстық мәні:***

Менің анам

Сенің атаң

Сіздің әкпеңіз

Оның балалары

Біздің туысқанымыз

**Қосымшалары:**

Қарапайым А1 дегейінде ілік септігін шетелдіктерге оқытқанда , оның ең керекті мағынасын меңгертуден бастаған жөн: иелік пен туыстық қатысты білдіретін мәндеріне арналған тапсырмаларды ұйымдастыру қажет. Мысалы,

* Лексикалық тақырып: **Біздің отбасымыз**
* !Тиісті қосымшаны қойып, мәтінді көшіріп жазыңыз.

 Біз(-дың,-дің) отбасымыз шағын. Отбасымызда төрт адам бар. Олар: әке-шешем, әкпем және өзім. Әкем(-нің,-дің) аты - Асқар. Анам(-ның, -тың) аты - Әмина.

Олар(-тың,-дың) жасы 45-те. Әкпем(-тің,-нің) аты – Қарлығаш. Қарлығаш(-дың,-тың) жасы 25-те.

**Кімнің?, кімдердің?, ненің?, нелердің?**

Сәйкесін тауып көрсетіңіз!

Менің

Сенің

Сіздің

Оның

Біздің

Сендердің

Сіздердің

Олардың

ағамыз

әкем

 анасы

атаңыз

әжелері

әпкең

інілері

қарындастарың

Қазақ тілінің грамматикасын оңтайлап, сатылап оқыту әдістемесі тілді үйретудің ең оңтайлы тиімді жолы болып саналады. Деңгейлерді сатылып оқыту жүйесі әлемдік тәжірибеде тиімді әдіс ретінде тілдік аспектінің негізгі төрт түрін өзара тығыз байланыста, сабақтастық жүйеде оқыту ең ұтымды әдістеме болып табылады. Тілді үйренушінің тілдік дағдыларының қалыптасуына бағыт беретін, тілді меңгерту сабақтары сатылық жүйеде оқыту тіл үйренушілердің сұранысы мен талабына қабілетіне қарай бағытталуы тиіс. Тіл ғылыми түрде анықталған, кодификацияланған нормамен қатар сөйлеу тілінің қозғалысты, субъективті сипатымен байланысты сөйлеу нормасы болады. Тілдік норма әр деңгейдегі тіл бірліктерінің өзара тіркесім қабілетін белгілесе, сөйлеу нормасы нақты бір уақыт кесіндісінде сөйлеу жағдаяты, өзге де прагматикалық көрсеткіштердің ықпалымен қалыптасады. Сондықтан сөйлеу тіліне коммуникативті-прагматикалық нормалар тән. Оған сөйлеу жағдаяттарына қарай тіл бірліктерін таңдау ережелері жатады. Бұл норманың түрі адамдардың қарым-қатынасы үстінде қалыптасады». (2, 246). Өзгетілді дәрісханалардың өзіндік айырмашылықтарын саралап, зерделеп барып, оқыту үдерісі ұйымдастырылуы өте тиімді болады. Мысалы, түркітілдес халықтарына қазақ тілін оқыту әдістемесін еуропалықтар дәрісханасына сол қалпында өзгеріссіз қолдану ұтымды болмайды. Сондықтан да қазақ тілін шет тілі ретінде оқытуда оқытушылар өзгетілді дәрісхананың өзіндік ерекшелігін, тіл үйренушінің сұранысын, психикалық көңіл-күйі мен физикалық – жас ерекшелігін ескере отырып сабақты ұйымдастыруы тілге деген қызығушылығын арттырумен қатар тіл үйренушінің қазақ тілін меңгеру деңгейін дамытып, білімі мен тілдік дағдыларын да шыңдай түседі.

Пайдаланған әдебиеттер

1. Т.Әбдіқадырова, Г.Үрістенбекова. Төл дыбыстарды меңгерту – тіл меңгертудің негізі. //«Қазақ тілі мен әдебиеті». Б.6, №10,1999.

2. Ерназарова З.Ш. Қазақ сөйлеу тілі синтаксистік бірліктерінің прагматикалық негіздері: Филол.ғыл.док. дис. – Алматы, 2001, 246-б.